b"\n_START_ARTICLE_\nHilmar N\xc3\xb8is\n_START_PARAGRAPH_\nHilmar N\xc3\xb8is (f\xc3\xb8dt 8. mars 1891 p\xc3\xa5 And\xc3\xb8ya, d\xc3\xb8d 16. desember 1975 p\xc3\xa5 And\xc3\xb8ya) var en norsk fangstmann. Mellom 1909 og 1963 hadde han 35 fangstovervintringer p\xc3\xa5 Svalbard, i tillegg til \xc3\xa9n sesong som gruvearbeider p\xc3\xa5 Svalbard samt to sesonger som deltaker i redningsoperasjoner (Schr\xc3\xb6der-Stranz i 1913 og Nobile i 1928).\n_START_SECTION_\nFangstkarriere\n_START_PARAGRAPH_\nN\xc3\xb8is' f\xc3\xb8rste Svalbard-overvintring var i 1909, og han hadde sin siste i 1963 \xe2\x80\x93 totalt 38 sesonger. I 1924 startet han bygging av sitt hjem i Sassen som fikk navnet Slottet. Fangsthuset var ferdig i 1927 og ble tatt i bruk av hans br\xc3\xb8dre Nils og Johan 17. september 1927. Nils\xe2\x80\x99 kone, Dagny, som ogs\xc3\xa5 overvintret, sto for det f\xc3\xb8rste kvinnelige innslaget der, senere satte Hilmars andre kone, Helfrid, sitt preg p\xc3\xa5 fangststasjonen. Hilmar overvintret p\xc3\xa5 Slottet f\xc3\xb8rste gang i 1930.  _NEWLINE_I 1935 fikk stasjonen nytt navn, Villa Fredheim, og navnet kom etter et bes\xc3\xb8k av biskop Berggrav. Villa Fredheim er en av de mest kjente norske fangststasjonene. Hilmar overvintret her 19 ganger, tidligere hadde han seks overvintringer i Danielbua. _NEWLINE_N\xc3\xb8is bygde ogs\xc3\xa5 flere andre fangst- og bistasjoner. Han fangstet over hele det nordlige Svalbard og hadde hovedstasjoner p\xc3\xa5 Roosneset, Gr\xc3\xa5huken, Krosspynten. Dessuten brukte han sin bistasjon i Bjonahamn som supplerende hovedstasjon under vanskelige v\xc3\xa6rforhold. I Storfjorden benyttet han Dunerbukta som hovedstasjon. Han bygde og reparerte om lag 40 hytter og brukte ytterligere rundt 20. Hyttenettet var for \xc3\xa5 rekke over st\xc3\xb8rst mulig terreng. I vintersesongen hadde han opp mot 400 revefeller i sving. N\xc3\xb8is har oppgitt \xc3\xa5 ha bygd om lag 2700 revefeller i l\xc3\xb8pet av sine overvintringer og skutt minst 300 isbj\xc3\xb8rn. Antall skutte ryper er trolig flere tusen. _NEWLINE_Da Hilmar avsluttet sitt fangstliv, solgte han Villa Fredheim og 25 andre hytter til staten for 5000 kroner. _NEWLINE_Under andre verdenskrig, i 1941, ble han og mange andre familiemedlemmer evakuert til Skottland, hvor han fikk jobb som kvartermester i Marinen. N\xc3\xb8is styrte et depot der til 1946. Straks etter hjemkomsten dro han til Svalbard og gjenopptok hyttereparasjon og overvintringsfangst._NEWLINE_Hilmar N\xc3\xb8is ble tildelt Kongens fortjenestmedalje i 1957, en \xc3\xa6re han deler med tre andre familiemedlemmer. Fra rundt 1900 til 1965 er det registrert om lag 1000 fangstovervintringer p\xc3\xa5 Svalbard. Minst 25 menn og fire kvinner fra N\xc3\xb8is-familien fra And\xc3\xb8ya sto for mer enn 15 prosent av disse._NEWLINE_Over 20 steder p\xc3\xa5 Svalbard er oppkalt etter fangstfamilien N\xc3\xb8is: N\xc3\xb8isb\xc3\xa5en, Hilmarfjellet, N\xc3\xb8isbreen, N\xc3\xb8isdalen og Hilmarbekken, Medaljebukta, Danielodden._NEWLINE_Fangtsfamilien N\xc3\xb8is fra And\xc3\xb8ya utf\xc3\xb8rte i perioden mellom 1900 til 1965 om lag 15% av alle fangst overvinteringer p\xc3\xa5 Svalbard."